# Дзяржаўная ўстанова адукацыі

«Дашкольны цэнтр развіцця дзіцяці г. Нароўлі»

Канспект інтэграванага занятку

па адукацыйнай галіне

«Развiццё маўлення і культура маўленчых зносін»,

«Выяўленчае мастацтва» (аплiкацыя)

для выхаванцаў сярэдняга дашкольнага ўзросту

Тэма «Мой родны, любы горад»

Падрыхтавала выхавальнік дашкольнай адукацыі першай катэгорыі

Кульчыцкая М. Р.

Праграмныя задачы: развіваць элементарныя навыкі зносін на беларускай мове, уменне адказваць на пытанні дарослага; фарміраваць уменне называць прадметы навакольнага асяроддя, матэрыялы, з якіх яны зроблены; выхоўваць асновы нацыянальнага светапогляду. Развіваць цікавасць да выяўленчай (аплікацыя) і творчай дзейнасці, Фарміраваць уменні выкладваць дэталі і наклеіваці іх. Выхоўваць эстэтычныя пачуцці.

Матэрыялы і абсталяванне: мультымедыйная ўстаноўка з прэзентацыямі, фотаздымкi г. Нароўлі, малюнкi, прамавугольнiкi, палоскi з каляровай паперы, нажніцы, клейсцер.

Папярэдняя работа: разгляданне ілюстрацый горада Нароўля, экскурсія па горадзе.

Ход занятку:

**Арганізацыйны момант:**  дзеці стаяць у крузе.

Сонейка ўстала,

Раніца настала.

Мы ўсе сабраліся,

Адзін да аднаго тварам павярнуліся і ўсміхнуліся.

**Выхавальнік** чытае верш П. Броўкi «Беларусь»:

Змалку звалі цябе

Мы прыгожай Радзімаю.

Беларусь, Беларусь,

Як ты сэрцу любімая!

Беларусь, над табою

Неба з яснымі зорамі.

Паглядаеш на іх

Ты вачамі — азёрамі.

**Выхавальнік:** Мы усе любім сваю родную краiну! Шмат на Беларусi гарадоў, мястэчак, весак. Якi галоўны горад у Беларусi, яе сталiца? (Мiнск)

- Якiя яшчэ беларускiя гарады вы ведаеце? (Адказы дзяцей)

- Дзеці, як называецца горад у якім мы жывём? (Нароўля)

- Правільна. Горад – Нароўля, гэта маленькая кропка на карце Беларусі, але гэта месца, дзе вы нарадзіліся, дзе жывуць вашы бацькі і сябры, дзе знаходзіцца ваш родны дом. Наша малая Радзіма. Сення мы з вамі і будзем размаўляць пра наш горад Нароўлю, нашу малую Радзіму.

Выхавальнік з дзецьмі і цацкай разглядваюць фотаздымкі з выявай добравядомых мясцін горада, удакладняюць іх назву, прызначэнне.

Гульня «Закончы сказ». Выхавальнік прапануе дзецям закончыць сказ.

Можам тут канверт купіць

І паштоўку тут набыць.

Па тэлефоне пазваніць,

Адправіць тэлеграму,

Каб у госці запрасіць

Сяброў любімых самых.

Пра ўсё гэта я пытаю

Вас, сябры, навошта?

Каб вы дружна адказалі:

Будынак гэты… (пошта).

Разглядаем мы вітрыны:

Нам патрэбна садавіна!

Так заўсёды разам з мамай

Мы спяшаемся у … (краму).

Сюды мы прыходзім, таму што павінны

Ведаць гісторыю нашай краіны.

Вам абяцаем: сумоту развее

Экскурсавод у цікавым …(музеі).

Набыць можна тут таблеткі,

Пілюлі, кроплі і мікстуры,

Каб вылечыць тэмпературу.

Дом, дзе можна купіць лекі,

Называецца… (аптэка).

- Што яшчэ у горадзе есць? (парк, школы, бальніца, дзiцячыя садкi, розны транспарт). Разглядаем фотаздымкі.

Гульня «Назаві правільна». Выхавальнік задае пытанні, дзеці адказваюць.

- Як называюцца тыя людзi, што жывуць у горадзе? (гараджанне)

- А тыя, што жывуць у весцы? (вяскоўцы)

- У Мiнску жывуць …(мiнчане), у Салiгорску…(салiгорцы), а ў Нароўлi? (нараўляне)

Наш горад будуецца. З’яўляюцца дамы з розных матэрыялаў:

з цэглы дом (ЯКІ?)…(цагляны),

з камня дом (ЯКІ?)…(каменны),

з дрэва дом (ЯКІ?)…(драўляны).

Дамы бываюць аднапавярховыя i…(шматпавярховыя).

Гульня «Упрыгож слова»

Выхавальнік прапаноўвае дзецям падабраць словы, якія дапамогуць адказаць на пытанне: «Які мой горад?».

Мой горад - …цудоўны, прыгожы і г. д.

Фiзкультхвiлiнка «Мы будуем дом»

Раз, два, тры, чатыры, пяць.

(Дзеці выконваюць скачкі на месцы)

Будзем мы не гуляць, а дом вялікі, высокі будаваць.

(Стаюць на шкарпэткі і цягнуцца рукамі ўверх)

Вокны ставім, дах робім.

(Паказаць рукамі акно, дах-стуліць рукі над галавой)

Вось які прыгожы дом!

(Паказальным жэстам выцягваюць рукі наперад)

Будзе жыць у ім стары гном.

(Прысядаюць)

Гульня «Частка – цэлае». Выхавальнік называе часткі аднаго прадмета, а дзеці называюць назву гэтага прадмета.

- Тратуар, пераход, шаша -…вулiца.

- Дах, дзверы, акно -…дом.

- Аловак, дошка, вучань -…школа.

- Кузаў, кабiна, фары -…машына.

**Выхавальнік:**

**-** Малайцы! А зараз я прапаную вам ператварыцца у архiтэктараў i пабудаваць кожнаму дом.

- Давайце ўспомнім з вамі, якія дамы вы бачылі на вуліцы.

З якіх частак складаецца дом? (дах, вокны, сцены дома)

- Якую форму маюць сцены дома? Дах? Вокны? (Адказы дзяцей)

- Усе дэталі для нашага дома, мы зробім самі.

Спачатку трэба абрэзаць куткі ў прамавугольніка – гэта дах дома.

- З блакiтнай паперы робiм вокны: складаем паперу удвая i рэжам яе.

Наклейваем спачатку прамавугольнік на ліст паперы, далей дах, потым вокны. І ў нас атрымаецца дом.

Давайце падрыхтуем нашы пальцы.

### Пальчыкавая гульня «Дом»

На палянцы стаіць дом, (Паказваюць далонямі домік.)
 І да дома мы ідзём. (Рукамі робяць браму.)
 Там браму адчыняем,

(Пальцы сціскаюць у кулак, выконваюць павароты ўлева-управа.)
 Усіх у госці запрашаем! (Выконваюць рукамі запрашаючыя рухі.)

- Пры рабоце нажнiцамi трэба асцярожна карыстацца, а клейсцера браць не трэба шмат. Дамы трэба рабiць прыгожымi, каб не было брака.

- Давайце падумаем, як можна упрыгожыць дамы: якiмi элементамi, якi падабраць колер суадносна колеру асноўнага фону.

У працэсе самастойнай працы пры неабходнасцi аказваць дзецям дапамогу, даваць парады.

- Дзеці, пра што мы размаўлялі сёння на занятку? Чым мы займалiся? Што было цікавага? Што было складанага? Што вам спадабалася? (Адказы дзяцей)

Літаратура:

1. Вучэбная праграма дашкольнай адукацыі. - Мінск: Нац. Ін-т адукацыі, 2012. – 416 с.
2. Старжынская, Н.С. Развіццё беларускага маўлення дашкольнікаў ад 4 да 7 гадоў: вучэб.-метад. дапам. для педагогаў устаноў дашкольнай адукацыі з рус. мовай навучання / Н.С.Старжынская, Д.М.Дубініна. – Мінск: Нац. ін-т адукацыі, 2016.– 184 с.